Sag anlagt den 23. september 2019 – DD mod FRA
(Sag T-632/19)
Processprog: engelsk
Parter
Sagsøger: DD (ved advokaterne L. Levi og M. Vandenbussche)
Sagsøgt: Den Europæiske Unions Agentur for Grundlæggende Rettigheder (FRA)
Sagsøgerens påstande
Sagsøgeren tildeles erstatning for det lidte ikke-økonomiske tab, som beskrevet i dette søgsmål og som efter ret og billighed er opgjort til 100 000 EUR.
Annullation af afgørelsen fra direktøren for Den Europæiske Unions Agentur for Grundlæggende Rettigheder (FRA) af 19. november 2018 om afslag på sagsøgerens ansøgning i henhold til vedtægtens artikel 90, stk. 1.
Om fornødent annullation af afgørelsen fra FRA’s direktør af 12. juni 2019 om afslag på sagsøgerens klage i henhold til vedtægtens artikel 90, stk. 2, over førnævnte afgørelse af 19. november 2018.
Den Europæiske Unions Agentur for Grundlæggende Rettigheder tilpligtes at betale sagsomkostningerne.
Søgsmålsgrunde og væsentligste argumenter
Til støtte for søgsmålet har sagsøgeren anført seks anbringender.
Første anbringende om, at sagsøgte ikke hørte sagsøgeren og ikke vedtog en afgørelse i henhold til artikel 3 i bilag IX til vedtægten efter Personalerettens dom af 8. oktober 2015 i de forenede sager F-106/13 og F-25/14, DD mod Den Europæiske Unions Agentur for Grundlæggende Rettigheder (EU:F:2015:118).
Andet anbringende om, at den administrative undersøgelse og den første disciplinære forfølgning blev iværksat ulovligt.
Tredje anbringende om, at sagsøgte ikke tildelte sagsøgeren erstatning for det ikke-økonomiske tab som følge af den afgørelse om irettesættelse, som blev annulleret af Personaleretten i førnævnte dom.
Fjerde anbringende om, at sagsøgte ikke implementerede førnævnte dom fra Personaleretten og ikke gennemførte den disciplinære forfølgning inden for en rimelig tid og med fornøden omhu.
Femte anbringende om, at iværksættelsen og gennemførelsen af den administrative undersøgelse tilsidesatte forordning (EF) nr. 45/2001 1, tjenestemandsvedtægten og retten til privatliv (artikel 7 i Den Europæiske Unions charter om grundlæggende rettigheder).
Sjette anbringende om, at sagsøgte gentagne gange fremsatte ubegrundede, ærekrænkende og fornærmende udtalelser om sagsøgeren, hvilket udgør tilsidesættelser af princippet om res judicata, af uskyldsformodningen og af omsorgspligten.
____________
1 Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT 2001, L 8, s. 1).